<classify> UMASIKINI nchini umepungua kwa asilimia mbili kutoka asilimia 28.2 katika mwaka 201112 hadi asilimia 26.4 katika mwaka 201718 . Umasikini umepungua kwa kasi zaidi katika maeneo ya vijijini na umepungua kutoka asilimia 33.4 hadi asilimia 31.3, wakati katika maeneo ya mjini umeongezeka kutoka asilimia 15.4 hadi 15.8.Akizindua Ripoti ya Tathmini ya Hali ya Umasikini Tanzania Bara 201718, Waziri wa Viwanda na Biashara, Innocent Bashungwa alipongeza kasi hiyo ya kupungua kwa umasikini katika kaya nchini. Bashungwa alisema takwimu hizo ni muhimu, kwani zinasaidia kujua utekelezaji wa Dira ya Taifa 2025, Mpango wa Pili wa Maendeleo 201617-202021 na mipango mingine ya kikanda na kimataifa.Aliwapongeza NBS na Benki ya Dunia WB kwa kazi nzuri ya kuandaa tathmini hiyo, akisema si kazi ndogo iliyofanyika kushusha umasikini hadi kwa asilimia mbili hizo. Awali, Mtakwimu Mkuu wa NBS, Dk Albina Chuwa alisema kupungua kwa umasikini wa chakula hadi kufikia tarakimu moja na mtu kupata karolies 2200 kwa siku sawa na Sh 1109.53 ni jambo zuri.Alisema serikali ya awamu ya tano, inafanya kazi nzuri kutokana na ukuaji wa pato la taifa la asilimia saba katika kipindi kirefu ni jambo zuri na kuwa kupungua kwa umasikini kutoka asilimia 28.2 katika mwaka 201112 hadi asilimia 26.4 ni hatua nzuri katika uendeshaji wa maisha ya binadamu.Mwenyekiti wa Bodi ya Wakurugenzi wa NBS, Dk Amina Msengwa alisema ripoti hiyo itatumika kwa kazi nyingi zikiwemo za utafiti, watunga sera na wadau wa maendeleo na serikali katika kupanga mipango yake. Alisema ustawi wa kaya, sekta zilizofanya vizuri na vipaumbele muhimu na wapi inatakiwa kupatiwa msukumo ni mambo yaliyomo katika ripoti hiyo.  <topic>: KITAIFA 